Notum sit cunctis sancte Dei æcclesiæ fidelibus, tam futuris quam presentibus, quod ego Durannus, Arvernensis æcclesiæ episcopus, cum consensu canonicorum meorum, abbatiam Mauziacensem concedo Domino Deo et sanctis apostolis ejus Petro et Paulo, et Cluniacensi cenobio, cui domnus Hugo abbas preest, per manus domni Rotberti, ejusdem provinciæ comitis, ad quem prefata abbatia temporaliter respicere videtur, ut deinceps in potestate et ordinatione domni Hugonis, Cluniacensis cenobii abbatis, omniumque successorum ejus isdem locus perpetualiter maneat; ita tamen ut abbas ejusdem loci et fratres ibidem constituti huic sanctæ matri æcclesiæ debitam exhibeant reverentiam. Hanc concessionem facimus, ego et nostræ æcclesiæ canonici, pro remedio animarum nostrarum, omniumque antecessorum seu successorum nostrorum, hujus sanctæ matris æcclesiæ episcoporum seu canonicorum, necnon pro remedio animæ Rotberti, prefati comitis, omniumque parentum ejus, pro animabus quoque cunctorum fidelium defunctorum, et ut nos atque successores nostri Dei gratia mereamur fieri participes et confratres omnium bonorum quæ fient in ipsa Cluniacensi congregatione; ipsi quoque cunctorum hujus nostræ æcclesiæ bonorum consortes existant. S. Duranti, Arvernensis episcopi. S. Rotberti, decani Portuensis. S. Bertrant archipresbiteri. S. Girbert de Pongibalt. S. Girini. S. Petri. S. Giraldi. S. Bernardi cabiscoli. S. Stephani de Nesgeris. S. A[n]selme Segresta. S. Petri Sirvent. S. Stephani Casla. S. Stephani, nepos Caslæ. S. Duranti Raimont. (Sceau pendant, en cire brune, de l’évêque Durand.)